ఇచ్చిన పద్యానికి ప్రతిపదార్ధాలు మరియు తాత్పర్యం రాయండి:
ఉ. రాముని దాఁగురించి నిను రావణుఁ డెత్తుక వచ్చువేళ నీ
హేమవిభూణణావళుల నేర్పడ ఋశ్యమహాద్రి వైచినన్
మేమవి తీసి దాఁచితిమి మీ పతి యచ్చటి కేఁగుదేరఁగాఁ
దామరసాప్తనందనుఁడు తానవి సూపినఁజూచి మెచ్చుచున్.
ప్రతిపదార్థం :
రాముని = శ్రీరాముని
డాఁగురించి = మోసం చేసి
నినున్ = నిన్ను
రావణుడు = రావణుడు
ఎత్తుకవచ్చు వేళన్ = అపహరించి తీసుకొనివచ్చే సమయంలో
నీ = నీ యొక్క
హేమ = బంగారముతో చేసిన
విభూషణ = నగల యొక్క
ఆవళులన్ = రాశిని (బంగారు నగలను)
ఏర్పడన్ = కనబడునట్లుగా
ఋశ్యమహాద్రిన్ = ‘ఋష్యమూకము’ అనే గొప్ప పర్వతమునందు
వైచినన్ = పడవేయగా
మేము = మేము (మా వానరులము)
అవి = ఆ నగలను
తీసి,దాచితిమి = తీసి, దాచాము
మీ పతి = మీ భర్తయైన శ్రీరాముడు
అచ్చటికిన్ = ఆ ఋశ్యమూక పర్వతము పైకి
ఏగుదేరగాన్ = రాగా
తాపరస + ఆప్త = తామరలకు బంధువైన సూర్యుని యొక్క
నందనుడు = కుమారుడైన (సుగ్రీవుడు)
తాను = తాను
అవి = ఆ నగలను
చూపినన్ = రామునకు (చూపింపగా)
చూచి = ఆ నగలను రాముడు చూచి
మెచ్చుచున్ = సంతోషిస్తూ

తాత్పర్యం :
రావణుడు రాముని మోసగించి, నిన్ను అపహరించుకొని వచ్చే సమయంలో నీవు నీ బంగారు నగలను ఋష్యమూకపర్వతంపై పడవేశావు. ఆ నగలను మా వానరులము తీసి దాచాము. నీ భర్త శ్రీరాముడు ఆ ఋశ్యమూక పర్వతానికి రాగా, మా ప్రభువు సూర్యకుమారుడూ అయిన, సుగ్రీవుడు, ఆ నగలను శ్రీరామునికి చూపించాడు. ఆ నగలను చూసి రాముడు సంతోషించాడు.